b'\n_START_ARTICLE_\nErozija\n_START_PARAGRAPH_\nEroz\xc3\xadja je premikanje prsti zaradi vetra, vode, ledu, gravitacije ali delovanja \xc5\xbeivih organizmov, ki neprestano spreminja obliko zemeljskega povr\xc5\xa1ja. Erozija sledi denudaciji, ko se povr\xc5\xa1insko spiranje spremeni v tokovno, zaradi \xc4\x8desar pride do razjedanja in ne ve\xc4\x8d ploskovnega odna\xc5\xa1anja povr\xc5\xa1ja. Sodi med eksogene povr\xc5\xa1inotvorne procese, saj za razliko od endogenih (npr. vulkanski izbruhi) zni\xc5\xbeuje zemeljsko povr\xc5\xa1je. \xc4\x8cetudi erozija mnogokrat poteka s preperevanjem, je treba ta pojma razlikovati, saj slednji pomeni razpadanje kamnine in nastajanje prsti, prvi pa odna\xc5\xa1anje prsti. Erozija je pomemben naravni proces, danes pa je mnogokrat pove\xc4\x8dan zaradi \xc4\x8dlovekove aktivnosti in kot tak \xc5\xa1kodljiv; na tak na\xc4\x8din ga najve\xc4\x8dkrat povzro\xc4\x8da kr\xc4\x8denje gozdov, prekomerna pa\xc5\xa1nja in gradnja prometnih poti. Problem erozije \xc4\x8dlovek sku\xc5\xa1a odpravljati z gradnjo teras in pogozdovanjem._NEWLINE_Dolo\xc4\x8dena stopnja erozije je naravna in pomembna za zdrav ekosistem. Tako se npr. prod neprestano premika s pomo\xc4\x8djo vodnih tokov. \xc4\x8ce pa je odna\xc5\xa1anje tega preveliko, lahko pride do te\xc5\xbeav, kot je ma\xc5\xa1enje tokov, onesna\xc5\xbeevanje \xc4\x8distih voda s sedimenti in posledi\xc4\x8dno zmanj\xc5\xa1evanje kvalitete vode ter rodnosti prsti.\n_START_SECTION_\nVzroki\n_START_PARAGRAPH_\nDejavniki, ki povzro\xc4\x8dajo razli\xc4\x8dne stopnje erozije prsti, so razli\xc4\x8dni in najve\xc4\x8dkrat hkratni. Najpomembnej\xc5\xa1i med njimi so nagnjenost povr\xc5\xa1ine, struktura prsti, koli\xc4\x8dina padavin ter prekritost povr\xc5\xa1ja z rastlinsko preprogo, skalovjem idr._NEWLINE_Prvi trije dejavniki so najve\xc4\x8dkrat nespremenljivi: v na\xc4\x8delu bo ob isti rastlinski preprogi hitreje odna\xc5\xa1alo prst, na katero pade velika koli\xc4\x8dina padavin, ki je pe\xc5\xa1\xc4\x8dena ali muljasta ter le\xc5\xbei na bolj nagnjenem povr\xc5\xa1ju. Zaradi tega je br\xc5\xbekone najpomembnej\xc5\xa1i in spremenljiv dejavnik rastlinska preproga povr\xc5\xa1ine, ki s svojim podzemnim delom mo\xc4\x8dno ve\xc5\xbee prst. Ko po\xc5\xbear ali gradnja ceste oziroma se\xc4\x8dnja gozdov po\xc4\x8disti rastlinstvo, je mo\xc5\xbenost odnosa materiala mo\xc4\x8dno pove\xc4\x8dana._NEWLINE_Poseben dejavnik pri pove\xc4\x8dani eroziji so ceste, ki poleg uni\xc4\x8denja rastlinske preproge povzro\xc4\x8dijo tudi izsu\xc5\xa1evanje tal, saj prepre\xc4\x8dujejo vpijanje de\xc5\xbeevne vlage. Bolj neopore\xc4\x8dne so ceste z veliko vsebnostjo kamna in t. i. \xe2\x80\x9chidrolo\xc5\xa1ko nevidne\xe2\x80\x9d ceste, ki skoraj ne zadr\xc5\xbeujejo vode._NEWLINE_Ena najobse\xc5\xbenej\xc5\xa1ih erozij se dogaja na Kitajskem v sredinskem toku Rumene reke in zgornjem toku reke Jangce. Rumena reka tako vsako leto odplavi v morje preko 1,6 milijarde ton sedimenta._NEWLINE_Znanost o materialih erozijo definira kot odstopanje povr\xc5\xa1inskih materialov zaradi stalnih mehani\xc4\x8dnih po\xc5\xa1kodb, ki jih povzro\xc4\x8dajo najve\xc4\x8dkrat strgalni (abrazivni) delci v gibajo\xc4\x8di se teko\xc4\x8dini.'